Notum sit omnibus quod Gosbertus Capellus, concedente domino Humbaldo, autissiodorensi episcopo, laude etiam et assensu uxoris suæ Helisabeth, filiorumque suorum Johannis, Evrardi et Gotfridi, dedit Domino et Sanctæ-Mariæ Molismensi ecclesiam de Vermenton et omnem decimam totius laboris vel nutrimenti monachorum, et totum feodum qui pertinet ad presbiteratum, et atrium totum seu justiciam, nichil sibi in eo retinens præter unam aream, in qua domum propriam sibi construeret, vel cuilibet ex hominibus suis cui eam vellet dare, IIIIer denarios census monachis inde persolvendo. Concessit etiam sedem molendinorum tali tenore quod monachi ea ex toto in primis construent, præter quod ipse unam molam comparabit. Postquam autem quodlibet ex molendinis molere ceperit, prædictus Gosbertus medietatem accipiet, et in omni apparatu eorum per omnia medietatem inpendet. Similiter facient et monachi. Concessit quoque monachis quicquid in omni potestate Vermenton quoquo modo adquirere potuerint, et tam ipsis quam propriis mancipiis eorum totum usuarium in pascuis, in silvis et in aquis, ad omnia quæcumque facere voluerint. Hoc autem notandum quod ipse Gosbertus molet sine multura, sicut et monachi. Sciendum etiam quod isdem locus nulli cellulæ subjacebit, nisi principaliter monasterio. Hujus concessionis testes sunt: Rogerius, Autissiodorensis ecclesiæ thesaurarius; Hugo, filius Jocelini.